Baku 10. februára (TASR) - Výsledky testov vykonaných v londýnskom laboratóriu preukázali prítomnosť vysoko patogénneho vírusového kmeňa vtáčej chrípky H5N1 u uhynutých vtákov na pobreží Kaspického mora v Azerbajdžane. Informovalo o tom ministerstvo zdravotníctva.
Azerbajdžanská štátna televízia vyzvala obyvateľov, aby nepripravovali jedlá z hydiny a odvysielala opis symptómov vtáčej chrípky. Ministerstvo poľnohospodárstva apelovalo na ľudí, aby sa vyvarovali kontaktu z uhynutým vtáctvom a izolovali hydinu od divého vtáctva.
V Azerbajdžane, ktorý hraničí s Tureckom, Ruskom, Iránom, Arménskom a Gruzínskom, začali testovať vtáctvo po podozrivom úhyne na juhu krajiny. V susednom Turecku si už nebezpečné ochorenie vyžiadalo aj obete na životoch, pričom sa ním nakazilo 21 ľudí.